text: Politiker-udflugt på motorvej
  05 juli 2011 kl. 08.50
  Tirsdag får byggepladsen mellem Kliplev og Sønderborg besøg af transportminister Hans Christian Schmidt (V) og en række lokalvalgte folketingsmedlemmer.
  Vejdirektoratet er vært på turen og vil være guide på en bustur på byggepladsen, hvor politikerne med selvsyn kan tage bestik af det store vejbyggeri.
  Ministerens besøg slutter på Grøngrøft Slot, hvor han skal hilse på repræsentanter fra Vejdirektoratets partner, entreprenøren Kliplev Motorway Group.
  Motorvejen skal være færdig til foråret.
  Kliplev Motorway Group har finansieret byggeriet af den 25 kilometer lange motorvej til 1,5 milliard kroner, og selskabet skal stå for driften i 26 år.
  Vejdirektoratet skal først betale motorvejen, når den er færdig.
  